Verdiana Grace Masanja (alizaliwa mjini Bukoba, nchini Tanzania, 12 Oktoba 1954) ni mwanahisabati na mwanamke wa kwanza Mtanzania kupata shahada ya uzamivu katika Hisabati. Tangu mwaka 2018 ni profesa wa hisabati kwenye Taasisi ya Afrika ya Sayansi na Teknolojia ya Nelson Mandela huko Arusha, Tanzania. Profesa Masanja pia anajulikana kwa kushiriki katika kuinua somo la hisaabati kwa ujumla wake, kuinua masomo ya sayansi, teknolojia, uhandisi na hisabati kwa ujumla wake na hususan kwa mtoto wa kike. Verdian Grace Masanja alizaliwa na Mzee Gaspar Lwehumbiza Kalaiti bin Ibrahim Kashaga wa Buhembe Bulibata mjini Bukoba na Bi Julitha Mkaruganyirwa Kalishemela binti wa Arcrad Kasabila wa Nshambya mjini Bukoba, Kaskazini Magharibi mwa Ziwa Victoria, Tanzania karibu na Uganda. Wakati alipozaliwa, Tanzania bara iliitwa Tanganyika Territory ambayo ilikwa chini ya utawala wa Uingereza kama eneo lindwa chini ya mamlaka ya umoja wa mataifa (United Nations Trust Territory under British administration) . Ubini wa Masanja aliuchukua baada ya kuolewa na hayati Kephas Moses Daniel Masanja. Masanja alipata elimu ya msingi katika shule ya awali Nshambya na shule ya msingi Ihungo (darasa la kwanza hadi la nne) zote ziko Bukoba mjini, na shule ya msingi ya kati (middle Primary School) Nyakabungo (sasa inaitwa Milongo) jijini Mwanza.